Kann kinofestivalida O‘zbekiston Milliy pavilyoni ochildi

O‘zbekiston Milliy pavilyoni 75-Xalqaro Kann kinofestivali doirasida uchinchi marotaba ish boshladi.

Pavilyon 18-maydan 22-mayga qadar dunyodagi eng taniqli va yirik kino bozori – Kann kinofestivali vaqtida mashhur Kruazet qirg‘og‘i muntazam o‘tkaziladigan Marché Du Filmda ish olib boradi.
Pavilyonga kino, TV va media olami profesionallari tashrif buyuradi. Ular butun dunyodan yangi loyihalarni tanlash, taklif etilayotgan lokatsiyalarni ko‘zdan kechirish va suratga olish haqida kelishuvlarga erishish uchun Kannda to‘planishadi.
Tashkilotchilarning sa’y-harakati bilan O‘zbekiston Marché Du Film kino bozori markazida АQSh, Xitoy, Аvstraliya va boshqa mamlakatlar yaqinidagi nufuzli joyga ega bo‘ldi. Yarmarka ishi davomida O‘zbekiston o‘z lokatsiyalarida filym va media-mahsulotlarni suratga olishga butun dunyodan prodyuser va rejissyorlarni jalb etishga harakat qiladi.
O‘zbekiston qadimiy shaharlari, betakror yodgorliklari va manzaralarining ommabop film va teledasturlarda ko‘rinishi xorijiy sayyohlar e’tiborini tortishga yordam beradi. Bu turizmda olg‘a siljishning sinalgan usullaridan biri. Bundan tashqari, bu ochiq va mehmondo‘st mamlakat imijini yaratishga xizmat qiladi.
Har bir mamlakat rejissyorlar va prodyuserlarga suratga olish uchun o‘ziga xos sharoitlarni taklif qilishga urinadi. Bu yil O‘zbekiston mamlakatimizda suratga olish istagida bo‘lgan kinokompaniya va telekanallar xarajatlarining bir qismini qoplab beradi. Professionallar hamjamiyatida bu taklif qiziqish uyg‘otdi va pavilyon ishining dastlabki kunidanoq faol muzokaralar boshlandi.
Kann kinofestivalidagi O‘zbekiston Milliy pavilyoni bu yil ham o‘tgan yillardagi kabi O‘zbekiston Milliy kinokomissiyasi tomonidan Turizm va madaniy meros vazirligi, Yoshlar ishlari agentligi va O‘zbekistonning Fransiyadagi elchixonasi tomonidan tashkil etilgan.
O‘zbekiston Milliy pavilyoni bosh homiysi —Orient Group kompaniyasi.
Delegatsiyaning Fransiyaga uchib kelishi milliy avia tashuvchi – Uzbekistan Airways tomonidan tashkillashtirilgan. Mehmonlarning yashashi va joylashtirilishi Asialux Travel turoperatori tomonidan tashkil etilgan.
Pavilyon ishi vaqtida Kann kinofestivali mehmonlariga “Uzbekistans club” global motivatsion platformasi taqdimoti namoyish etiladi. Uning loyihalaridan biri “O‘zbekistonlik” filmi bo‘lib, birinchi qismi 2022-yilning martida taqdim etilgan va keng tomoshabinlar auditoriyasi va OАVda katta shov-shuv uyg‘otgan.
Pavilyon ishida Orolbo‘yi muammosi va mintaqani yangi Aral Dream kreativ loyihasi yordamida jahon axborot makonida ilgari surishga alohida e’tibor qaratilgan.